Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: az 1071/1998. (V. 22.) Korm. határozathoz
Paragraph Index: 1073

3. A szellemi értékek hasznosítása Magyarország olyan képzett szakembergárdával rendelkezik, mely — aktívan képes részt venni az ország hírközlési infrastruktúrájának kiépítésében, — be tud kapcsolódni a multinacionális hírközlési vállalatok tevékenységébe, — vállalkozik a hírközlés és információtechnológia széles körű elterjesztéséhez szükséges sajátos kultúra megteremtésére, — alkalmas a hírközlés területén szükséges szabályozási feladatok magas színvonalú ellátására, — képes lépést tartani a terület tudományos-műszaki fejlődésével. Rendelkezésünkre állnak azok a szellemi erőforrások, melyek a célul kitűzött információs társadalom és a fejlett világban versenyképes magyar munkaerő kialakításához szükségesek. Hasznosításuk érdekében fontos számba venni a kis- és középvállalati réteg mozgósítására alkalmas eszközöket. Az alap- és alkalmazott kutatásokat döntően állami forrásokból kell finanszírozni. A hazai adottságok biztosítékot jelentenek arra, hogy Magyarország — megfelelő politikai-gazdasági lépésekkel — a hírközlési infrastruktúrával való ellátottságot illetően képes felzárkózni a világ fejlett gazdasággal rendelkező országaihoz. II. A HÍRKÖZLÉS MODERNIZÁCIÓS PROGRAMJA Az információs társadalom új, posztindusztriális szakaszt jelez az emberi társadalom történetében. Megvalósulása a humán erőforrásoknak, a felhalmozott tudásnak 1998/42. szám jelentős hasznosulását eredményezi, amely a globális információhoz való szabad, könnyű, olcsó és mindenki számára biztosított egyetemes hozzáférés útján valósul meg. Az egyes szolgáltatási területek közötti tradicionális határok átlépése már bekövetkezett. A legnagyobb áttörést az Internet jelenti, de 1998-ban az Európai Unió országaiban életbelépő teljes távközlési liberalizáció következményeként televízió műsorszétosztó és jelelosztó társaságok is beléphetnek a telefonpiacra. Az így kialakuló verseny jelentősen hozzájárulhat az új szolgáltatások elterjedésének felgyorsulásához. A távközlési szolgáltatásválaszték bővülésével és a verseny teljeskörűvé válásával az információtechnológiai iparág előtt új piacok nyílnak meg. A közeledés eltünteti a tradicionális határokat, nem lesz lényegbeli különbség a műsorszórás és a klasszikus távközlés által nyújtott szolgáltatási választék között, amelyet a postai szolgáltatásokhoz is növekvő mértékben használnak fel. A piac egyre több új szereplője összetett és dinamikusan változó viszonyrendszert épít ki egymással nemcsak regionális, hanem globális szinten is. A szolgáltatók és szolgáltatások átlépik az országhatárokat. A versenyben azok a szolgáltatók tudnak leginkább talpon maradni, amelyek képesek és hajlandók szövetségeseik számára — azok földrajzi elhelyezkedésétől függetlenül — előnyöket biztosítani, saját versenyelőnyeiket szövetségi rendszerükön belül értékesíteni és növelni. Az államnak mint jogalkotónak, gazdasági szabályozónak, felhasználónak és a kutatás-fejlesztés finanszírozójának igen jelentős szerepe van az ágazat fejlődésének ösztönzésében. Legfőbb eszközeit a külföldi tőkebefektetések elősegítése, az engedélyezési eljárások liberalizálása és leegyszerűsítése, valamint a technológiai fejlődést korlátozó és a technológiai választásokat torzító előírások és beavatkozások megszüntetése képezik. A technológiai fejlődés közvetett ösztönzésén túlmenően a magyar távközlésben szükség van az állam aktív közvetlen részvételére is például olyan kutatás-fejlesztési projektek finanszírozásához való állami hozzájárulás formájában, amelyek magánvállalkozások által gazdaságosan nem végezhetők el, illetve felerősítik a magánvállalkozások aktív bekapcsolódását. Az állam haladást ösztönző szerepét elsősorban a távközlés jogi és szabályozási reformja keretében kell kialakítani és hatékonnyá tenni, de elkerülhetetlen állami pénzügyi források bevonása is. A 7 Mrd Ft-ot meghaladó összegű állami forrásigényt felhasználás szerinti és éves bontásban bemutató táblázatot a melléklet tartalmazza.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes